Source: http://scripta.kotus.fi/visk/sisallys.php?p=949
Timestamp: 2020-07-07 19:06:37+00:00
Document Index: 2056285

Matched Legal Cases: ['§ 949', '§ 949', '§ 196', '§ 951', 'kko ', 'kko ', 'kko ']

VISK - § 949 Samanlaiset, sisarukset, valmiit
SISÄLLYS > RAKENNE > Nominaaliset lauseenjäsenet > Predikatiivi > Subjektin laadusta riippuva predikatiivin sija > Distributiivisen predikatiivin sijanvaihtelua > § 949 Samanlaiset, sisarukset, valmiit
Kun predikatiivina on vertailusana kuten sama, samanlainen ja erilainen (a), monikon nominatiivi tulkitaan resiprookkisesti: ominaisuus tai luokka koskee subjektin tarkoitejoukon jäseniä vastavuoroisesti. Nominatiivia käytetään myös sellaisista luontaisesti vastavuoroisista sukulaisuus- ja suhdenimityksistä kuin sisarukset, serkukset ja ystävykset (» § 196) tai myös ystävät (b). Partitiivikin on mahdollinen (c); se on yksinomainen, jos tulkinta ei ole vastavuoroinen (d) (kuitenkin » § 951).
Ruotsalaisten ja suomalaisten joulutavat ovat varsin samanlaiset: – –. (l) | Myyjien tarpeet ovat harvoin samat kuin ostajien tarpeet. (l) | Muista sisaruksista he eroavat ainoastaan siten, että he ovat saman ikäiset. (l)
Anna ja Mikko ovat kaksoset ~ sisarukset ~ serkukset ~ parhaat kaverukset. | – – kirjailija Pentti Saarikoski ja professori Matti Klinge joista tuli elämänikäiset ystävät. (l)
Anna ja Mikko ovat sisaruksia. | Savannah ja minä olemme monessa suhteessa samanlaisia. (l) | ”Olemme edelleen hyviä ystäviä” (L)
Anna ja Mikko ovat eläinten ystäviä.
Partitiivi on monikollista subjektia luonnehtivan distributiivisen predikatiivin tunnusmerkitön sija. Joskus nominatiivi on kuitenkin vakiintunut käyttöön niin että sekin on tunnusmerkitön. Tällainen on ainakin adjektiivi valmis (e).
Järjestöt ovat valmiit sopimaan ensi tammikuun loppuun mennessä myös työaikalain kokonaisuudistuksesta. (l) | Liikelaitostumme varmasti, olemme valmiit siihen. (l) | Laskujen maksamisessa olemme valmiita joustamaan aikatauluissa, – –. (l)
Huom. Predikatiivin sijan vaihtelu monikollisen subjektin yhteydessä selittyy osittain siitä, että partitiivi on lähihistorian aikana yleistynyt nominatiivin kustannuksella (Yli-Vakkuri 1969).